– Nesttun har mistet bybanebane-effekten de hadde, sier regiondirektør Erik M. Throndsen i Sparebanken 1 SR-Bank.

Det viser den ferske varehandelsrapporten til Sparebank 1 SR-Bank. Her kommer handelsstanden på Nesttun, sammen med Sandviken, dårligst ut i Bergen med en svak vekst på 0,4 prosent sammenlignet med 2013.

Dyr parkeringsavgift

Tallene står i sterk kontrast til omsetningsøkningen på hele 8,4 prosent som Nesttun opplevde fra 2009 til 2010. Forklaringen på veksten den gangen var bybanens ankomst.

– Jeg kom innom Nesttun i dag ved en tilfeldighet. Jeg bor nærmere Lagunen, men synes utvalget er bra og det er godt med en avveksling, sier Jon Eivind Vatne, og legger til at han handlet oftere på Nesttunsenteret da bybanen hadde endestopp her.

– Tidligere da vi hadde gågate, var det mye mer liv og røre. Nå faller butikkene fra én etter én, sier pensjonist Hilma Sedal.

Hun har bodd på Nesttun i over 60 år og forstår godt at området har en handelsnedgang.

– Det er få klesbutikker for oss eldre. I tillegg er det dyrt å parkere. Mange drar heller til Lagunen hvor man kan parkere gratis og hvor utvalget er større.

Nedgang på 19 prosent

Nesttun er også den klare taperen når det gjelder klær og sko. Her har senteret opplevd et tilbakeslag på hele 19 prosent i 2014 i motsetning til Lagunen som hadde en solid vekst.

Totalt har Bergensområdet hatt en nedgang på 1,1 prosent i omsetning av klær og sko sammenlignet med 2013.

Throndsen legger skylden på prisveksten.

– En svakere krone bidrar til prisoppgang i klesbransjen. Klær har litt billigere år etter år, nå ser vi prisoppgangen.

To klesbutikker la ned

– Handelsnedgangen på klær og sko i Nesttun-området skyldes en kombinasjon av flere ting. I fjor la to av våre klesbutikker ned, noe som selvsagt påvirker tallene. Vi merker også en nedgang i klessalget når vi bare har to årstider. I fjor hadde vi en fantastisk sommer, og da drar ikke folk inn og handler, sier Tone Haugland, leder ved Nesttunsenteret.

Hun er ikke bekymret for handelsutviklingen i Nesttun, og legger til at butikker står i kø for å bli en del av senteret.

– Nesttun er et pengesterkt område i vekst. Vi jobber kontinuerlig for å samordne åpningstider.

Haugland peker også på at Nesttun gjennomgikk et generasjonsskifte i fjor, hvor flere butikkeiere la ned driften, og nye butikker kom til.

En del av den nye generasjonsbølgen er kvinnebutikken Scapa World.

– Jeg har ikke merket noe til handelsnedgangen. Jeg har bare opplevd en overveldende respons, sier innehaver Elizabeth Moe-Nilssen Waage.

Hun tror Nesttun var klar for en generasjonsutskiftning.

– Nesttun er attraktiv for mange, fordi en kommer seg enkelt hit uten bil.

Vekst i Loddefjord

Rapporten viser ellers klare forskjeller i og rundt Bergen.

Loddefjord har en omsetningsøkning på 5,8 prosent fra 2013 til 2014. Vestkanten og co. blir bare slått av Os kommune, hvor handelsstanden økte omsetningen med 6 prosent.

Etter år med svak vekst gjør også Fjell kommune det bra med en omsetningsøkning på 5,8 prosent i 2014.

I tillegg til Loddefjord, som har hatt en sterk utvikling helt siden 2008, har også Fyllingsdalen, Fana og Åsane gjort det bra.

– Kjøpesentrene i holder stand. Hovedsaken til det er utvidelsene, sier Throndsen.

Nett til værs

Nettsalget har på sin side økt betydelig. I 2014 økte netthandelen i Bergensområdet med hele 34 prosent sammenlignet med året før.

Frem til 2013 hadde handel på internett i Bergensområdet en negativ utvikling før det virkelig har tatt av det siste året.

Tallene viser tydelig hvor eksplosiv veksten har vært i Bergensområdet da veksten på landsbasis var på 14,8 prosent.

– Netthandel fra norsk nettbutikker øker nesten fire ganger så mye som annen detaljhandel, sier Throndsen.

I 2014 omsatte handelsnæringen i Bergensområdet 686 millioner kroner på netthandel. Året før handlet vi for 513 millioner kroner.